Folketing
2008-04-08

Det var så gratis omgang nummer to. Det kan man jo altid stå og fyre af, altså at det nok er, fordi de ikke mener det alvorligt. Hvorfor i alverden skulle vi ikke mene det alvorligt, når vi går ind i debatten, og når vi fremsætter beslutningsforslag? Men der er altså en forskel på det her og så ØMU'en. Hvad er det, vi rent faktisk har sagt om ØMU'en? Vi har sagt, at vi synes, det er uklogt at sende ØMU'en til en folkeafstemning. Hvis statsministeren vælger at gøre det, vil SF som parti gå ud og anbefale et nej til den, og vi synes, at statsministeren skal overveje meget kraftigt, om han har lyst til at komme ud i den situation. For vi tror, at det bliver en meget svær sag for ham at vinde en folkeafstemning, hvis vi går ud og siger nej.